Spar Nord melder fredag eftermiddag ud, at de nu også hæver minusrenten for deres privatkunder. Det sker efter Nykredit fredag morgen annoncerede, at de som den første store danske bank helt fjerner minusrenterne for deres privatkunder, så kunderne nu ikke længere skal betale for at have beløb over 100.000 kroner stående hos banken. Kort efter fulgte Arbejdernes Landsbank trop. Nyheden følger i kølvandet på Den Europæiske Centralbank (ECB) og Danmarks Nationalbanks udmeldinger torsdag om at hæve renten med 0,50 procentpoint for at sætte en stopper for en inflation, der er historisk høj i øjeblikket. - Uforståeligt og paradoksalt De danske bankers minusrenter har i høj grad været omdiskuteret, fordi mange har fundet det problematisk at skulle betale for at have penge stående i banken. Senest har det mødt stor kritik fra Forbrugerrådet Tænk. - Det er en helt uforståelig og paradoksal situation, at man både skal betale mange penge for at låne af banken, men også skal betale for at låne til banken, sagde Mads Reinholdt, direktør i Forbrugerrådet Tænk, til TV 2. Tidligere har bankerne forklaret sig med, at de også betaler minusrente til Nationalbanken. De forventes dog, at renten i september hæves med minimum yderligere et kvart procentpoint, og derfor vil de negative renter forsvinde helt i september. Det forklarer Mikael Mogensen, der er vicedirektør i rådgivningsvirksomheden Mybanker. Derfor skal man have et stort beløb stående på kontoen, før det kan betale sig at oprette en konto i en af de banker, der fjerner minusrenterne, mener han. Selvom Nykredit er den første større danske bank, der fjerner minusrenten, er der faktisk seks andre danske banker, som er kommet dem i forkøbet og enten allerede har afskaffet minusrenterne eller slet ikke har indført dem i første omgang. Hos flere af bankerne er det dog ikke muligt at blive oprettet som ny kunde. Langt de fleste danske banker har en minusrente på 0,60 procent for indestående over 100.000 kroner. Herunder kan du se et overblik over, hvilke banker der har hævet renten, og hvilke der har fjernet minusrenterne.

Opsummering:
Flere danske banker har fjernet eller hævet minusrenten. Se listen sidst i artiklen.